Illum, il-Kummissjoni Ewropea introduċiet il-prinċipji ta' reċiproċità u proporzjonalità bħala kriterji addizzjonali li għandhom jitqiesu għall-awtorizzazzjoni tal-esportazzjonijiet skont il-mekkaniżmu ta' trasparenza u awtorizzazzjoni għall-esportazzjonijiet tal-vaċċini kontra l-COVID-19. Din is-sistema tejbet b'mod sinifikanti t-trasparenza tal-esportazzjonijiet. Madankollu, l-objettiv li jiġi żgurat aċċess f'waqtu għall-vaċċini tal-COVID-19 għaċ-ċittadini tal-UE għadu ma ntlaħaqx. Il-President tal-Kummissjoni Ewropea, Ursula von der Leyen, qalet: “L-UE tinsab kburija li hija d-dar ta' produtturi ta' vaċċini li mhux biss qed iwasslu lil ċittadini tal-UE iżda qiegħdin jesportaw ukoll madwar id-dinja. Filwaqt li l-Istati Membri tagħna qed jaffaċċjaw it-tielet mewġa tal-pandemija u mhux kull kumpanija qed twassal skont il-kuntratt tagħha, l-UE hija l-unika produttur ewlieni tal-OECD li jkompli jesporta l-vaċċini fuq skala kbira lil għexieren ta' pajjiżi. Iżda t-toroq miftuħa jridu jkunu miż-żewġ naħat. Għalhekk jeħtieġ li l-Kummissjoni Ewropea tintroduċi l-prinċipji ta' reċiproċità u proporzjonalità fil-mekkaniżmu eżistenti ta' awtorizzazzjoni tal-UE.” L-UE għandha portafoll eċċellenti ta' vaċċini differenti u mill-anqas żgurajna ammont ta' dożi biżżejjed għall-popolazzjoni kollha. Madankollu rridu niżguraw twassil ta' vaċċini f'waqtu u biżżejjed liċ-ċittadini tal-UE. Kull ġurnata tgħodd.” Lejn aktar trasparenza, reċiproċità u proporzjonalità Ir-Regolament il-ġdid jintroduċi żewġ bidliet fil-mekkaniżmu eżistenti. L-ewwel nett, minbarra li jitqies l-impatt ta' esportazzjoni ppjanata għat-twettiq tal-Ftehimiet ta' Xiri bil-Quddiem (APAs) tal-UE mal-manifatturi tal-vaċċin, l-Istati Membri u l-Kummissjoni għandhom jikkunsidraw ukoll: L-Istati Membri u l-Kummissjoni għandhom jivvalutaw jekk l-esportazzjonijiet mitluba jkunux ta' theddida għas-sigurtà tal-provvista tat-tilqim u l-komponenti tagħhom fl-Unjoni. It-tieni nett, biex ikollna stampa sħiħa tal-kummerċ tal-vaċċin, l-att il-ġdid jinkludi 17-il pajjiż li qabel kienu eżentati fil-kamp ta' applikazzjoni tar-regolament.* L-UE tibqa' impenjata għas-solidarjetà internazzjonali u għalhekk se tkompli teskludi minn din l-iskema fornimenti ta' vaċċini għal għajnuna umanitarja jew destinati għat-92 pajjiż b'introjtu baxx jew medju skont il-lista tal-Impenji Kummerċjali Avvanzati tal-COVAX. L-iskema ta' awtorizzazzjoni tal-esportazzjoni Dan l-att ta' implimentazzjoni huwa mmirat, proporzjonat, trasparenti u temporanju. Huwa kompletament konsistenti mal-impenn internazzjonali tal-UE skont l-Organizzazzjoni Dinjija tal-Kummerċ u l-G20 u jikkonforma ma' dak li pproponiet l-UE fil-kuntest tal-inizjattiva dwar il-kummerċ u s-saħħa tal-WTO. L-Istati Membri jiddeċiedu fuq it-talba għal awtorizzazzjoni f'konformità mal-opinjoni tal-Kummissjoni. Sa mill-bidu ta' dan il-mekkaniżmu, ingħataw aktar minn 380 talba għall-esportazzjoni lejn 33 destinazzjoni differenti għal total ta' madwar 43 miljun doża. Talba waħda biss ta' esportazzjoni ma ntlaqgħetx. Id-destinazzjonijiet ewlenin tal-esportazzjoni jinkludu r-Renju Unit (b'madwar 10,9 miljun doża), il-Kanada (6,6 miljun), il-Ġappun (5,4 miljun), il-Messiku (4,4 miljun), l-Arabja Sawdija (1,5 miljun), Singapor (1,5 miljun), iċ-Ċili (1,5 miljun), Hong Kong (1,3 miljun), il-Korea (1,0 miljun) u l-Awstralja (1,0 miljun). Informazzjoni rigward l-istrateġija tal-UE dwar il-vaċċini Fis-17 ta' Ġunju 2020, il-Kummissjoni Ewropea ppreżentat strateġija Ewropea biex taċċellera l-iżvilupp, il-manifattura u l-introduzzjoni ta' vaċċini effettivi u sikuri kontra l-COVID-19. Sabiex tikkumpensa għad-dritt li tixtri għadd speċifiku ta' dożi ta' vaċċini f'perjodu ta' żmien partikolari, il-Kummissjoni tiffinanzja, bil-quddiem parti mill-kostijiet li jaffaċċaw il-produtturi tal-vaċċini permezz ta' Ftehimiet ta' Xiri bil-Quddiem (APA). Il-finanzjament mogħti jitqies bħala kapparra għall-vaċċini li mbagħad fil-fatt jinxtraw mill-Istati Membri. Għalhekk, l-APA huma investiment bil-quddiem li jnaqqas ir-riskji tal-kumpanija filwaqt li din tintrabat li tibda tipproduċi l-vaċċin anke qabel ma dan jingħata awtorizzazzjoni biex jitqiegħed fis-suq. Dan għandu jippermetti l-kunsinna rapida u kostanti hekk kif tingħata l-awtorizzazzjoni. S'issa l-Kummissjoni ffirmat APA ma' sitt kumpaniji (AstraZeneca, Sanofi-GSK, Janssen Pharmaceutica NV, BioNtech-Pfizer, CureVac, u Moderna), li jiżgura aċċess sa 2,6 biljun doża. In-negozjati huma avvanzati ma' żewġ kumpaniji addizzjonali. L-erba' kuntratti mal-kumpaniji li l-vaċċini tagħhom ingħataw awtorizzazzjoni kondizzjonali għat-tqegħid fis-suq jammontaw għal aktar minn 1,6 biljun doża. Għal aktar informazzjoni Regolament ta' Implimentazzjoni tal-Kummissjoni Stqarrija għall-istampa dwar l-estensjoni tal-miżura (11 ta' Marzu 2021) Mistoqsijiet frekwenti *Lista ta' pajjiżi inklużi: L-Albanija, l-Armenja, l-Ażerbajġan, il-Belarussja, il-Bożnija-Ħerzegovina, il-Georgia, Iżrael, il-Ġordan, l-Iżlanda, Il-Libanu, il-Libja, Il-Liechtenstein, il-Montenegro, in-Norveġja, il-Maċedonja ta' Fuq, is-Serbja u l-Iżvizzera.